FI Euroopan unionin virallinen lehti C 18/15

Henkilöiden liikkumista rajojen yli koskevasta yhteisön säännöstöstä (Schengenin rajasäännöstö) 15 päivänä maaliskuuta 2006 annetun Euroopan parlamentin ja neuvoston asetuksen (EY) N:o 562/2006 37 artiklan mukaiset ilmoitukset

Jäsenvaltion mahdollisuus säätää omassa lainsäädännössään velvollisuudesta pitää hallussa tai mukana asiakirjoja 21 artiklan c alakohdan mukaisesti

(2008/C 18/03)

BELGIA

Tästä velvollisuudesta säädetään ulkomaalaisten maahantulosta, oleskelusta, sijoittautumisesta ja maastapoistumisesta 8 päivänä lokakuuta 1981 annetun kuninkaan asetuksen 38 §:ssä:

”Kaikkien yli 15-vuotiaiden, jotka eivät ole maan kansalaisia, on pidettävä jatkuvasti mukana oleskelulupaa tai sijoittautumislupaa tai muuta oleskeluasiakirjaa ja esitettävä tämä asiakirja toimivaltaisen viranomaisen sitä pyytäessä.”

BULGARIA

Tiettyjen asiakirjojen hallussa tai mukana pitämistä koskevasta velvollisuudesta säädetään bulgarialaisia henkilötodistuksia koskevassa laissa sekä EU:n kansalaisten ja heidän perheenjäsentensä tuloa Bulgarian tasavaltaan, oleskelua siellä ja sieltä poistumista koskevassa laissa:

1. Bulgarialaisia henkilötodistuksia koskeva laki

Lain 6 artikla: ”Kansalaisten on todistettava henkilöllisyytensä lainmukaisesti valtuutettujen viranomaisten pyynnöstä.”

Lain 29 artiklan 1 kohta: ”Bulgariassa asuvan Bulgarian kansalaisen on jätettävä henkilötodistushakemus 30 päivän kuluessa siitä, kun hän on täyttänyt 14 vuotta”.

Lain 55 artiklan 1 kohta: ”Vieraan valtion kansalaiselle, joka on täyttänyt 14 vuotta ja jolle on myönnetty lupa oleskella Bulgarian tasavallassa vähintään kolme kuukautta, on annettava ulkomaalaisille asukkaille tarkoitettu bulgarialainen henkilötodistus”.

Lain 57 artiklan 1 kohta: ”Ulkomaalaisille asukkaille tarkoitetut bulgarialaiset henkilötodistukset ovat voimassa Bulgarian tasavallan alueella yhdessä vieraan valtion kansalaisen kansainvälisen matkustusasiakirjan kanssa”.

Lain 57 artiklan 2 kohta: ”Valtiottomat henkilöt ja vieraan valtion kansalaiset, jotka hakevat suojelua turvapaikka- ja pakolaislain nojalla tai joille se on myönnetty, voivat todistaa henkilöllisyytensä vain bulgarialaisella henkilötodistuksella”.

Lain 58 artikla: ”Vieraan valtion kansalaisten, jotka oleskelevat Bulgarian tasavallan alueella enintään kolme kuukautta, on todistettava henkilöllisyytensä kansainvälisellä matkustusasiakirjalla, jolla he ovat tulleet maahan; poikkeuksena ovat vieraan valtion kansalaiset, joilla on hallussa väliaikainen pakolaistodistus”.

2. Euroopan unionin kansalaisten ja heidän perheenjäsentensä tuloa Bulgarian tasavaltaan, oleskelua siellä ja sieltä poistumista koskeva laki

Lain 4 artiklan 1 kohta: ”Euroopan unionin kansalaisilla on tullessaan Bulgarian tasavallan alueelle ja lähtiessään sieltä oltava henkilötodistus tai passi”.

TŠEKKI

Ulkomaalaisten velvollisuudesta esittää matkustusasiakirja (henkilöllisyyden todistamiseksi) poliisiviranomaisen pyynnöstä säädetään ulkomaalaisten oleskelusta Tšekin tasavallan alueella annetun lain n:o 326/1999 (lakikokoelma) 103 §:n d alakohdassa. Lain mukaan ulkomaalaisen on esitettävä matkustusasiakirja poliisiviranomaisen pyynnöstä.

TANSKA

Ulkomaalaislain 39 §:n 1 momentin nojalla ulkomaalaisella on maahan tullessaan, maahan jäädessään ja maasta lähtiessään oltava passi tai matkustusasiakirja, ja 39 §:n 3 kohdan 1 alakohdan nojalla passi tai matkustusasiakirja on pyynnöstä esitettävä viranomaisille, kun ulkomaalainen jää maahan.

Lain 39 §:n 4 momentin 1 kohdan nojalla nämä velvollisuudet eivät koske Pohjoismaiden kansalaisia, ja saman pykälän 2 alakohdan nojalla integraatioministeri voi vapauttaa muita ulkomaalaisia velvollisuudesta pitää mukana passia tai muuta matkustusasiakirjaa (ks. ulkomaalaisia koskevan päätöksen 5 §:n 2 momentti). Ulkomaalaisia koskevan päätöksen 5 §:n 2 momentin nojalla annetut säännökset julkaistaan kerran vuodessa Tanskan virallisessa lehdessä (Statstidende).

SAKSA

Kotipaikkalain (Aufenthaltsgesetz) 3 §:n 1 momentti, 13 §:n 1 momentin 2 kohta, 48 ja 82 §:

3 § Passipakko

1) Ulkomaalaiset saavat matkustaa Saksan alueelle tai oleskella siellä vain, jos heillä on hyväksytty ja voimassa oleva passi tai passia vastaava matkustusasiakirja, ellei heitä ole lailla (Rechtsverordnung) vapautettu passipakosta.

2) Saksan sisäministeriö tai sen määräämä viranomainen voi perustelluissa yksittäistapauksissa ennen ulkomaalaisen matkaa maahan myöntää poikkeuksen passipakkoon rajanylitystä ja sitä seuraavaa enintään kuuden kuukauden oleskelua varten.

13 § Rajanylitys

1) Matkustaminen Saksan alueelle ja alueelta on sallittua ainoastaan hyväksyttyjen rajanylityspaikkojen kautta ja niiden vahvistettuina aukioloaikoina, sikäli kuin tähän ei ole myönnetty poikkeusta toisen säädöksen tai valtioidenvälisen sopimuksen perusteella. Ulkomaalaisilla on velvollisuus matkalla maahan ja maasta pitää mukanaan hyväksyttyä ja voimassa olevaa passia tai passia vastaavaa matkustusasiakirjaa 3 §:n 1 momentin mukaisesti ja suostuttava rajat ylittävää liikennettä valvovan poliisiviranomaisen tarkastukseen.

2) Ulkomaalaisen katsotaan tulleen maahan vasta sen jälkeen, kun hän on ylittänyt rajan ja kulkenut rajanylityspaikan läpi hyväksytyllä rajanylityspaikalla. Jos rajat ylittävää liikennettä valvovien poliisivoimien valtuuttamat viranomaiset antavat ulkomaalaisen kulkea väliaikaisesti rajanylityspaikan läpi tiettyä tarkoitusta varten ennen kuin pääsyn epäämisestä on tehty päätös (tämän lain 15 §, turvapaikkalain (Asylverfahrensgesetz) 18 ja 18 a §) tai tämän toimenpiteen valmistelu-, varmistamis- tai täytäntöönpanovaiheen aikana, ei ole kyse 1 momentissa tarkoitetusta maahantulosta niin kauan kuin viranomaisilla on mahdollisuus valvoa ulkomaalaisen oleskelua. Muissa tapauksissa ulkomaalaisen katsotaan tulleen maahan, kun hän on ylittänyt rajan.

48 § Velvollisuus todistaa henkilöllisyys

1) Ulkomaalaisella on velvollisuus tämän lain täytäntöönpanosta vastaavan viranomaisen pyynnöstä esittää, antaa tai luovuttaa toistaiseksi tälle passinsa, passia vastaavan matkustusasiakirjansa tai henkilökorttia vastaavan asiakirjansa sekä oleskelulupansa tai asiakirjan, josta käy ilmi, että karkotusmääräyksen täytäntöönpanon lykkäämisestä on tehty pyyntö, kun se on välttämätöntä tämän lain täytäntöönpanon tai täytäntöönpanotoimenpiteiden varmistamisen kannalta.

2) Ulkomaalainen, jolla ei ole passia ja joka ei voi sitä kohtuudella saada, täyttää henkilöllisyytensä todistamista koskevan velvollisuuden esittämällä oleskeluluvan tai karkotusmääräyksen lykkäämistä koskevan asiakirjan, jossa on hänen henkilötietonsa ja valokuva ja joka käy henkilökorttia vastaavasta asiakirjasta.

3) Jos ulkomaalaisella ei ole voimassa olevaa passia tai passia vastaavaa matkustusasiakirjaa, hänellä on velvollisuus osallistua henkilöllisyytensä todistavien asiakirjojen hankintaan sekä tämän lain täytäntöönpanosta vastaavan viranomaisen pyynnöstä esittää, antaa tai luovuttaa toistaiseksi tälle kaikki todistukset ja muut asiakirjat, jotka hänellä on hallussaan ja joilla voi olla merkitystä hänen henkilöllisyytensä ja kansalaisuutensa vahvistamisessa sekä sen mahdollisuuden toteamisessa ja täytäntöönpanossa, että hänet voidaan palauttaa toiseen valtioon. Jos ulkomaalainen ei täytä 1 kohdasta johtuvaa velvollisuutta ja on konkreettisia viitteitä siitä, että hänellä on hallussaan tällaisia asiakirjoja, voidaan sekä hänet että hänen omaisuutensa tutkia. Ulkomaalaisen on suostuttava tämän toimenpiteen toteuttamiseen.

82 § Ulkomaalaisen yhteistyö

1) Ulkomaalaisella on velvollisuus ilmoittaa välittömästi etunsa ja itselleen suotuisat olosuhteet, jos ne eivät ole ilmeisiä ja tunnettuja, esittämällä todistettavissa olevia tietoja sekä pakolliset todistukset henkilökohtaisesta tilanteestaan, muut pakolliset todistukset ja luvat sekä muut pakolliset asiakirjat, jotka hän voi esittää.

Maahanmuuttoviranomainen voi asettaa tätä varten asianmukaisen määräajan. Tiedot olosuhteista ja todistukset, jotka on esitetty määräajan päätyttyä, voidaan jättää huomioimatta.

2) Tämän §:n 1 momenttia sovelletaan soveltuvin osin muutoksenhakumenettelyyn.

3) Ulkomaalaiselle on kerrottava hänelle 1 momentin mukaan kuuluvista velvollisuuksista sekä niistä keskeisistä oikeuksista ja velvollisuuksista, jotka hänelle kuuluvat tämän lain nojalla, erityisesti 44a, 48, 49 ja 81 §:stä johtuvista velvollisuuksista sekä mahdollisuudesta jättää 11 §:n 1 momentin 3 kohdan mukainen hakemus. Jos on asetettu määräaika, hänelle on kerrottava, mitä seuraa, jos määräaikaa ei noudateta.

4) Jos tämän lain valmistelu- ja täytäntöönpanotoimenpiteet tai muiden ulkomaalaisten oikeuksia koskevien lakien säännökset sitä edellyttävät, voidaan vaatia, että ulkomaalainen esittäytyy henkilökohtaisesti sen valtion toimivaltaisille viranomaisille tai edustustolle, jonka kansalaisuus hänellä oletettavasti on, sekä suostuu lääkärintarkastukseen, jonka tarkoituksena on määrittää hänen matkustuskykynsä. Jos ulkomaalainen ei noudata 1 kohdan määräystä, se voidaan panna täytäntöön pakkokeinoin. Tällöin sovelletaan soveltuvin osin Saksan liittotasavallan poliisilain (Bundespolizeigesetz) 40 §:n 1 ja 2 momenttia, 41 §:ää ja 42 §:n 1 momentin 1 ja 3 kohtaa.

VIRO

Henkilötodistusta koskevista vaatimuksista, henkilötodistuksen voimassaolosta ja todistusten tarkastamisesta säädetään henkilötodistuslain (julkaistu Riigi Teataja -lehdessä (Viron virallinen lehti) I 1999 n:o 25, kohta 365; 2006 n:o 29, kohta 221), 5–8 artiklassa, 17 artiklassa ja 18 artiklan 1 kohdassa.

Henkilötodistusta koskevista vaatimuksista valtion rajan ylittämisen yhteydessä säädetään valtion rajoja koskevan lain (julkaistu Riigi Teataja -lehdessä (Viron virallinen lehti) I 1994 n:o 54, kohta 902; 2006 n:o 26, kohta 191), 11 artiklan 1 ja 2 kohdassa.

Ulkomaalaisia koskevasta ilmoittamisesta ja tarkastamisesta säädetään ulkomaalaislain (julkaistu Riigi Teataja -lehdessä (Viron virallinen lehti) I 1993 n:o 44, kohta 637; 2007 n:o 9, kohta 44), 15 artiklassa ja 15 artiklan 1 kohdassa.

KREIKKA

Ulkomaalaisten maahantuloa ja oleskelua Kreikassa koskevan lain 3386/2005 6 ja 8 artiklassa säädetään, että ulkomaalaisilla, jotka ovat kolmannen maan kansalaisia, on velvollisuus pitää hallussa tai mukana asiakirjoja. Lain 6 artiklan 1 ja 2 kohdassa säädetään erityisesti, että Kreikkaan tulevilla kolmannen maan kansalaisilla on oltava passi ja viisumi edellyttäen, että voimassa olevissa kansainvälisissä yleissopimuksissa, yhteisön lainsäädännössä ja kansallisissa määräyksissä vaaditaan niin. Myös lain 3386/2005 8 artiklan 2 kohdassa kielletään kolmannen maan kansalaisia tulemasta Kreikkaan, jollei heillä ole passia tai muuta matkustusasiakirjaa, jolla taataan heidän paluunsa alkuperämaahan tai kauttakulkumaahan, sekä tarpeellisia asiakirjoja, joilla perustellaan matkan tarkoitus.

ESPANJA

Espanjan lainsäädäntöjärjestelmässä säädetään velvollisuudesta, jonka mukaan sekä Espanjan että vieraan valtion kansalaisilla on oltava ja heidän on esitettävä asiakirjat, joilla he voivat todistaa henkilöllisyytensä. Näistä kahdesta säännöksestä säädetään seuraavissa lainsäädäntöteksteissä:

a) Espanjan kansalaisten osalta:

Kansallisen henkilötodistuksen antamisesta ja henkilötodistuksen sähköisestä allekirjoituksesta 23 päivänä joulukuuta 2005 annetun kuninkaan asetuksen 1553/2005 2 artiklassa säädetään seuraavaa:

1. ”Espanjan kansalaisilla, jotka ovat täyttäneet 14 vuotta, on velvollisuus hankkia kansallinen henkilötodistus”.

2. ”Kaikilla henkilöillä, joilla on velvollisuus hankkia kansallinen henkilötodistus, on myös velvollisuus esittää se viranomaisen tai viranomaisen edustajien pyynnöstä”.

Kansalaisten turvallisuuden suojaamisesta 21 päivänä helmikuuta 1992 annetun perustuslakia täydentävän lain 1/1992 9 artiklassa vahvistetaan kaikkien Espanjan kansalaisten oikeus saada kansallinen henkilötodistus 14 ikävuodesta alkaen sekä velvollisuus hankkia kyseinen asiakirja.

Saman perustuslakia täydentävän lain 20 artiklassa oikeutetaan turvallisuusjoukot ja turvallisuudesta vastaavat elimet vaatimaan henkilöitä todistamaan henkilöllisyytensä kadulla rikollisen toiminnan ehkäisemiseksi ja tutkimiseksi. Vastustamis- ja kieltäytymistapauksiin sovelletaan rikoslain ja rikosoikeudenkäyntilain säännöksiä.

b) vieraan valtion kansalaisten osalta:

Vieraan valtion kansalaisten oikeuksista ja vapauksista Espanjassa ja heidän yhteiskuntaan integroitumisestaan 11 päivänä tammikuuta 2000 annetun perustuslakia täydentävän lain n:o 4/2000, sellaisena kuin se on muutettuna 22 päivänä joulukuuta 2000 annetulla perustuslakia täydentävällä lailla n:o 8/2000, muuttamisesta 20 päivänä marraskuuta 2003 annetun perustuslakia täydentävän lain n:o 14/2003 4 artiklan 1 kohdassa säädetään vieraan valtion kansalaisten velvollisuudesta pitää Espanjan alueella hallussa asiakirjoja, joilla he voivat todistaa henkilöllisyytensä ja oikeudellisen asemansa Espanjassa.

”Vieraan valtion kansalaisilla on Espanjan alueella oikeus ja velvollisuus pitää hallussa alkuperämaan tai sen maan, josta he ovat saapuneet, toimivaltaisten viranomaisten antamia asiakirjoja, joilla he voivat todistaa henkilöllisyytensä, sekä asiakirjoja, jotka vahvistavat heidän asemansa Espanjassa.”

Vieraan valtion kansalaisten oikeuksista ja vapauksista Espanjassa ja heidän yhteiskuntaan integroitumisestaan 11 päivänä tammikuuta 2000 annetun perustuslakia täydentävän lain täytäntöönpanosäännösten hyväksymisestä 30 päivänä joulukuuta 2004 annetun kuninkaan asetuksen n:o 2393/2004 100 artiklan 2 kohdassa säädetään:

”Vieraan valtion kansalaisilla on velvollisuus esittää asiakirjoja, joilla he voivat todistaa henkilöllisyytensä ja oikeusasemansa Espanjassa viranomaisten tai viranomaisten edustajien pyynnöstä”.

Kansalaisten turvallisuuden suojaamisesta 21 päivänä helmikuuta 1992 annetun perustuslakia täydentävän lain n:o 1/1992 11 artiklassa säädetään, että Espanjan alueella oleskelevilla vieraan valtion kansalaisilla on velvollisuus pitää hallussa asiakirjoja, joilla he voivat todistaa henkilöllisyytensä ja oikeudellisen asemansa Espanjassa.

RANSKA

Ranskan lainsäädännössä säädetään tästä velvollisuudesta ulkomaalaisten maahantuloa ja oleskelua sekä turvapaikkaoikeutta koskevan lain (Code de l'entrée et du séjour des étrangers et du droit d'asile, CESEDA) L.611-1 artiklassa, jonka mukaan vieraan valtion kansalaisten on ilman henkilöllisyyden tarkastusta tai sen jälkeen voitava poliisiviranomaisen pyynnöstä ja valvonnassa sekä poliisin edustajien ja asiamiesten pyynnöstä esittää asiakirjoja, joilla heidät valtuutetaan matkustamaan tai oleskelemaan Ranskan alueella.

ITALIA

Italian kansallisessa lainsäädännössä, 18 päivänä kesäkuuta 1931 annetun lain n:o 773 ”Testo Unico Leggi di Pubblica Sicurezza” (T.U.L.P.S.) 3 artiklassa, säädetään mahdollisuudesta henkilötodistuksen hallussa pitämiseen. Edellä mainitussa artiklassa säädetään, että ”sisäasiainministeriön luoman mallin mukaisesti pormestari myöntää hakemuksesta henkilötodistuksen 15 vuotta täyttäneille henkilöille, joiden asuinpaikka on asianomaisessa kunnassa”.

Edellä mainitun T.U.L.P.S.-lain 4 artiklassa säädetään henkilötodistuksen mukana pitämistä koskevan velvollisuuden osalta, että poliisiviranomainen voi oman toimivaltansa puitteissa määrätä, että vaarallisen henkilön tai rikoksesta epäillyn on hankittava henkilötodistus ja esitettävä se aina poliisiviranomaisen pyynnöstä.

Näistä artikloista voidaan päätellä, että velvollisuus pitää mukana edellä mainittua asiakirjaa koskee vain vaarallista henkilöä tai rikoksesta epäiltyä; muilla (, jotka eivät ole vaarallisia eivätkä epäiltyjä) on vain rikoslain 651 artiklassa säädetty velvollisuus antaa julkiselle virkamiehelle tämän pyytäessä tietoja omasta henkilöllisyydestään, elämäntilanteestaan tai henkilökohtaisista ominaisuuksistaan.

Laillisesti maassa oleskelevalla ulkomaalaisella on oikeus tulla merkityksi sen kunnan väestörekisteriin, jossa hän oleskelee, ja oikeus pitää hallussa henkilötodistusta, joka ei ole voimassa maastamuuton yhteydessä.

KYPROS

Asetuksen (EY) N:o 562/2006 alueen sisällä tehtäviä tarkastuksia koskevassa artiklassa säädetään, että rajavalvonnan poistaminen sisärajoilta ei vaikuta jäsenvaltion mahdollisuuteen säätää omassa lainsäädännössään velvollisuudesta pitää hallussa tai mukana asiakirjoja.

Kyproksen tasavalta säilyttää kansallisessa lainsäädännössään tällaisen säännöksen. Väestön rekisteröinnistä vuonna 2006 annetun lain (L.13(I)/2006) nojalla virantoimituksessa oleva poliisiviranomainen, rekisteröintiviranomainen tai kuka tahansa muu henkilö, jolla on maahanmuutto- ja väestörekisteriosaston johtajan kirjallinen valtuutus, voi vaatia keneltä tahansa henkilötodistuksen esittämistä. Jos kyseinen henkilö ei esitä sitä vaaditussa ajassa, hän syyllistyy rikkomukseen ja hänet on tuomittava vankeuteen enintään yhdeksi vuodeksi tai enintään tuhannen punnan sakkorangaistukseen taikka sekä vankeus- että sakkorangaistukseen. Myös poliisilain (L.73(I)/2004) 28 §:n mukaisesti poliisiviranomainen voi pysäyttää, ottaa kiinni ja tutkia henkilön, i) jonka hän näkee tekevän sellaisen toimen tai seikan, ii) jonka hän epäilee tekevän sellaisen toimen tai seikan tai pitävän hallussaan jotain sellaista tai iii) jonka hän näkee pitävän hallussaan jotain, jota varten tarvitaan jonkin voimassa olevan lain säännösten mukainen lupa. Poliisiviranomainen voi vaatia kyseistä henkilöä esittämään asianomaisen luvan.

LATVIA

Marraskuun 4 päivänä 2002 annetussa Latvian tasavallan hallituksen määräyksessä n:o 499 ”Latvian tasavallan raja-aluetta ja rajaseudun hallintoa koskevat määräykset” määrätään, että 15 vuotta täyttäneiden henkilöiden on pidettävä hallussa henkilötodistusta oleskellessaan Latvian tasavallan maarajaa myötäilevällä rajaseudulla (jonka leveys on enintään kaksi kilometriä mitattuna valtion rajalinjasta). Muissa tapauksissa Latvian tasavallan lainsäädännössä henkilöiltä ei vaadita henkilötodistusten jatkuvaa hallussapitoa.

LIETTUA

Liettuan lainsäädännön mukaisesti Liettuan ja EU:n kansalaisilla ei ole velvollisuutta pitää mukana henkilötodistuksia ja -asiakirjoja.

Valtion rajaa ja sen suojelua koskevan lain 17 artiklan 5 kohdan mukaisesti kaikkien kansalaisten on rajavyöhykkeellä pidettävä mukana henkilötodistusta.

Kaikkien yli 16-vuotiaiden Liettuan kansalaisten on hankittava ja pidettävä hallussa kansallista henkilökorttia tai passia. Ulkomaalaisten oikeudellista asemaa koskevan lain mukaisesti kaikilla EU:n kansalaisilla on oltava henkilötodistus ja kaikilla kolmannen maan kansalaisilla on velvollisuus pitää hallussa ja mukana henkilötodistusta.

LUXEMBURG

Vieraan valtion kansalaisilla on velvollisuus pitää jatkuvasti mukana oleskelulupiaan.

UNKARI

Ulkomaalaisten maahantulosta ja oleskelusta vuonna 2001 annetun XXXIX lain 61 artiklan 3 kohdassa säädetään, että kaikkien ulkomaalaisten on viranomaisten pyynnöstä voitava esittää matkustusasiakirjansa, oleskelulupa tai ulkomaalaisen henkilöllisyyden osoittamiseen sopivat asiakirjat.

MALTA

On syytä todeta, että maahanmuuttolaissa (217 luku) säädetään nykyään vaatimuksesta esittää passi tai muu asianmukainen asiakirja maahantulopaikassa. Laissa ei kuitenkaan ole säännöksiä kyseisten asiakirjojen pitämisestä jatkuvasti mukana.

Kansalliset viranomaiset voivat kuitenkin käytännössä pyytää kolmannen maan kansalaisia esittämään tarvittaessa asianmukaiset asiakirjat. Sen vuoksi heidän odotetaan pitävän kyseisiä asiakirjoja hallussa jatkuvasti Maltalla oleskellessaan.

ALANKOMAAT

Alankomaissa 14 vuotta täyttäneillä on henkilöllisyyden todistamisvelvollisuutta koskevan lain [Wet op de identificatieplicht] mukaan velvollisuus todistaa henkilöllisyys tarkastuksen yhteydessä ensimmäisestä pyynnöstä (henkilöllisyyden todistamisvelvollisuus). Sama koskee vieraan valtion kansalaisia.

Ulkomaalaisasetuksen [Vreemdelingenbesluit tai ’Vb’] 4 artiklan 21 kohdassa määritellään asiakirjat, joilla henkilöt voivat todistaa henkilöllisyytensä Alankomaissa ulkomaalaislain 50 §:n 1 momentin mukaisesti. Tässä artiklassa tehdään ero seuraavien ryhmien välillä:

— laillisesti oleskeluluvan nojalla määräaikaisesti tai määräämättömän ajan maassa oleskelevat vieraan valtion kansalaiset;

— yhteisön kansalaisina laillisesti maassa oleskelevat vieraan valtion kansalaiset;

— henkilöt, jotka ovat hakeneet määräaikaista turvapaikanhakijan oleskelulupaa;

— muut kuin edellä määritellyt vieraan valtion kansalaiset.

Tarkemmin sanottuna kyseessä ovat seuraavat luokat:

a. vieraan valtion kansalaisilla, jotka oleskelevat maassa laillisesti väliaikaisen tai pysyvän oleskeluluvan nojalla (ulkomaalaislain 8 §:n a–d alakohta), on henkilötodistuksena ulkomaalaisia koskevien määräysten liitteen 7 a–7 d mukainen erillinen oleskeluasiakirja;

b. EU:n ja ETA:n jäsenvaltioiden sekä Sveitsin kansalaisilla, jotka oleskelevat maassa laillisesti ulkomaalaislain 8 §:n e alakohdassa säädetyllä tavalla, on oltava voimassa oleva kansallinen passi tai voimassa oleva henkilökortti. Vieraan valtion kansalaisilla, jotka oleskelevat maassa laillisesti ulkomaalaislain 8 §:n e alakohdassa säädetyllä tavalla, EU:n tai ETA:n jäsenvaltion taikka Sveitsin kansalaisen perheenjäseninä, mutta joilla on eri kansallisuus, on: — voimassa oleva kansallinen passi, jossa on maahantuloa varten tarvittava viisumi, jos maahantulosta on alle kolme kuukautta; — voimassa oleva kansallinen passi, jossa on maahantuloleima, jos viisumia ei vaadita maahantuloa varten ja jos maahantulosta on alle kolme kuukautta; — voimassa oleva kansallinen passi, jossa on toimivaltaisten viranomaisten antama todistus siitä, että oleskelukorttia koskeva hakemus on tehty, jos todistuksen antamisesta on kulunut alle kuusi kuukautta; — ulkomaalaisasetuksessa olevan liitteen 7 e mukainen oleskelukortti;

c. vieraan valtion kansalaisille, jotka ovat tehneet turvapaikanhakijan määräaikaista oleskelulupaa koskevan hakemuksen, annetaan ulkomaalaisasetuksessa olevan liitteen 7 f mukainen henkilötodistus vastaanottokeskuksessa;

d. vieraan valtion kansalaiset, jotka oleskelevat maassa laillisesti ulkomaalaislain 8j §:n nojalla, koska heidän siirtymiselleen on ulkomaalaislain 64 §:ssä määriteltyjä esteitä, ja henkilöt, jotka oleskelevat maassa laillisesti lähdön lykkääntymisen vuoksi, saavat henkilötodistukseksi ulkomaalaisasetuksessa olevan liitteen 7f2 mukaisen oleskeluasiakirjan (W2-asiakirjan), jollei heillä jo ole voimassa olevaa asiakirjaa rajojen ylittämistä varten;

e. ihmiskaupan uhreille (ihmiskaupan uhreiksi epäillyille), joilla on ulkomaalaisasetuksen 8k §:ssä määritelty oleskeluoikeus, annetaan ulkomaalaisasetuksessa olevan liitteen 7f2 mukainen oleskeluasiakirja (W2-asiakirja), jollei heillä jo ole voimassa olevaa asiakirjaa rajojen ylittämistä varten;

f. ilman huoltajaa tuleville alaikäisille vieraiden valtioiden kansalaisille, jotka odottavat päätöstä aiemmin annetun rajoitusten alaisen oleskeluluvan voimassaolon pidentämistä tai muuttamista koskevaan hakemukseen, annetaan ulkomaalaisasetuksessa olevan liitteen 7f2 mukainen oleskeluasiakirja (W2-asiakirja), jollei heillä jo ole voimassa olevaa asiakirjaa rajojen ylittämistä varten;

g. muut vieraan valtion kansalaiset.

Muiden vieraiden valtioiden kansalaisten osalta asianmukainen henkilötodistus on ulkomaalaisasetuksen nojalla Alankomaihin tuloa varten vaadittava rajojen ylittämiseen oikeuttava asiakirja tai jokin muu voimassa oleva rajojen ylittämiseen tarkoitettu asiakirja, joka sisältää voimassa olevan viisumin. Rajanylitysasiakirjat, jotka vaaditaan Alankomaihin tuloa varten, nimetään ulkomaalaisasetuksen 2 artiklan 3 kohdan mukaisesti. Tätä säännöstä sovelletaan vieraan valtion kansalaisiin, joiden sallitaan oleskelevan maassa rajoittamattoman ajan, sekä lisäksi laittomasti maassa oleskeleviin vieraan valtion kansalaisiin. W2-asiakirja voidaan antaa vain erittäin poikkeuksellisissa olosuhteissa, kun otetaan huomioon erityisesti se, että kyseessä oleva osapuoli on jo vapautettu passia koskevasta vaatimuksesta.

Ulkomaalaisasetuksen 2 artiklan 4 kohdan mukaista erityissäännöstä sovelletaan kauttakulkumatkustajiin. Vieraan valtion kansalaiset, joilla on oleskeluasiakirja jostain muusta Schengen-valtiosta, voivat liikkua Schengen-alueella ilman viisumia enintään kolmen kuukauden ajan. Tällaisissa tapauksissa heillä on oltava voimassa oleva matkustusasiakirja.

Ulkomaalaislain 50 §

1. Rajavalvonnasta ja vieraan valtion kansalaisten valvonnasta vastaavilla virkamiehillä on valtuudet ottaa kiinni henkilöitä heidän henkilöllisyytensä, kansallisuutensa ja oleskeluoikeudellisen asemansa toteamiseksi joko sellaisten tosiseikkojen ja olosuhteiden perusteella, jotka objektiivisin arviointiperustein tarkasteltuna antavat aiheen epäillä laitonta oleskelua, tai muilla perusteilla maahantulon jälkeisen laittoman oleskelun torjumiseksi. Henkilölle, joka ilmoittaa olevansa Alankomaiden kansalainen, mutta ei voi todistaa sitä, voidaan tehdä 2 ja 5 kohdassa määritellyt pakkotoimenpiteet. Asiakirjat, jotka vieraan valtion kansalaisen on pidettävä mukanaan, jotta hänen henkilöllisyytensä, kansallisuutensa ja oleskeluoikeudellinen asemansa voidaan todeta, nimetään viranomaisasetuksessa.

2. Jos kiinni otetun henkilön henkilöllisyyttä ei voida todeta välittömästi, hänet voidaan siirtää kuulusteltavaksi tätä varten tarkoitettuun tilaan. Henkilöä pidetään siellä enintään kuuden tunnin ajan siten, että keskiyön ja aamuyhdeksän välistä aikaa ei oteta huomioon.

3. Jos kiinni otetun henkilön henkilöllisyys voidaan todeta välittömästi ja jos vaikuttaa siltä, että hänellä ei ole oikeutta oleskella maassa laillisesti tai jos ei ole välittömästi ilmeistä, että hänellä on laillinen oleskeluoikeus, hänet voidaan siirtää kuulustelupaikkaan. Henkilöä pidetään siellä enintään kuuden tunnin ajan siten, että keskiyön ja aamuyhdeksän välistä aikaa ei oteta huomioon.

4. Jos on edelleen syytä epäillä, että kiinni otetulla henkilöllä ei ole laillista oleskeluoikeutta, sotilaallisesti järjestetyn poliisin (Royal Marechaussee) komentava poliisiupseeri tai henkilön oleskelupaikasta vastaava poliisipäällikkö voi jatkaa 2 ja 3 kohdassa asetettua määräaikaa enintään 48 tunnilla tutkimusten suorittamista varten.

5. Edellä 1 kohdassa määritellyillä virkamiehillä on valtuudet suorittaa kiinni otetun henkilön ruumiintarkastus ja tarkastaa hänen vaatteensa sekä hänelle kuuluvat tavarat.

6. Viranomaisasetuksessa annetaan tarkempia säännöksiä, jotka koskevat tässä luvussa aiemmin esitettyjen kohtien soveltamista.

Vuoden 2000 ulkomaalaisasetuksen 4 artiklan 21 kohta

1. Lain 50 §:n 1 momentin viimeisessä virkkeessä määritellyt nimetyt asiakirjat ovat:

a. sellaisten vieraan valtion kansalaisten osalta, jotka oleskelevat maassa laillisesti lain 8 §:n a–d alakohdassa määritellyllä tavalla: toimivaltaisten viranomaisten antama oleskelun laillisuuden todistava asiakirja, jonka malli määritellään ministerin määräyksessä;

b. sellaisten vieraan valtion kansalaisten osalta, jotka oleskelevat maassa laillisesti lain 8 §:n e alakohdassa määritellyllä tavalla: voimassa oleva kansallinen passi tai voimassa oleva henkilökortti, jos he ovat 8 §:n 7 momentin 1 alakohdassa määritellyn valtion kansalaisia, tai jos heillä ei ole kyseistä kansallisuutta: 1o. voimassa oleva kansallinen passi, jossa on maahantuloon tarvittava viisumi, jos maahantulosta on kulunut alle kolme kuukautta; 2o. voimassa oleva kansallinen passi, jossa on maahantuloleima, jos maahantuloon ei tarvita viisumia ja jos maahantulosta on kulunut alle kolme kuukautta; 3o. voimassa oleva kansallinen passi, jossa on toimivaltaisten viranomaisten antama 8 §:n 13 momentin 4 kohdassa määritelty todistus, jos todistuksen antamisesta on kulunut vähemmän kuin kuusi kuukautta; 4o. toimivaltaisten viranomaisten antama 8 §:n 13 momentin 5 kohdassa tai 8 §:n 20 momentin 1 kohdassa määritelty oleskeluasiakirja;

c. sellaisten vieraan valtion kansalaisten osalta, jotka ovat hakeneet lain 28 §:ssä määriteltyä turvapaikanhakijan väliaikaista oleskelulupaa: toimivaltaisten viranomaisten antama asiakirja, jolla todistetaan hakemuksen jättäminen; ministerin määräyksessä määritellään asiakirjan malli;

d. muiden kuin c alakohdassa määriteltyjen sellaisten vieraan valtion kansalaisten osalta, jotka oleskelevat laillisesti maassa lain 8 §:n f, g, h, j tai k alakohdan mukaisella tavalla ja joilla ei ole lain mukaista asiakirjaa rajojen ylittämistä varten: toimivaltaisten viranomaisten antama asiakirja, jonka malli määritellään ministerin määräyksessä ja jossa on 4 §:n 29 kohdan 3 alakohdassa määritelty lisälehti, johon on merkitty asuinpaikkalain mukainen asema;

e. muiden vieraan valtion kansalaisten osalta lain mukainen Alankomaihin tuloa varten tarvittava voimassa oleva rajanylitysasiakirja tai muu rajanylitykseen tarkoitettu asiakirja, johon on kirjattu vaadittu viisumi tai jossa on asuinpaikkalain mukaista asemaa koskeva merkintä.

2. Alle 12-vuotiaille lapsille ei anneta muuta asiakirjaa kuin 1 momentin a ja b alakohdassa määritellyt asiakirjat, paitsi jos ministeri katsoo, että heillä on kohtuullisia etuja tällaisen asiakirjan myöntämisestä.

3. Edellä 1 kohdan a–d alakohdassa mainitussa asiakirjassa on merkintä siitä, onko vieraan valtion kansalaisella lupa tehdä työtä, ja myös siitä, vaaditaanko ulkomaalaisten työtä koskevan lain [Wet arbeid vreemdelingen] mukaan työlupa kyseistä työtä varten.

4. Jos 1 kohdan a tai b alakohdassa määriteltyä vieraan valtion kansalaisen oleskelua Alankomaissa koskee jokin 3 §:n 4 momentin 4 kohdan a alakohdassa mainittu rajoitus, asiakirjaan tehdään merkintä, jonka mukaan ”riippuvuus julkisista varoista saattaa vaikuttaa oleskeluoikeuteen” [”beroep op de publieke middelen kan gevolgen hebben voor verblijfsrecht”].

ITÄVALTA

Itävallan kansalaisten passijärjestelmää koskevan liittovaltion lain (vuoden 1992 passilain) (Itävallan liittovaltion säädöskokoelma 1992/839), sellaisena kuin se on muutettuna (liittovaltion säädöskokoelma I 2006/44) 2 §

Maahantulo ja maasta lähteminen

(1) Jollei hallitustenvälisisistä sopimuksista tai kansainvälisistä käytännöistä muuta johdu, Itävallan kansalaisilta (kansalaisilta) vaaditaan voimassa oleva matkustusasiakirja (passi tai passin korvaava asiakirja), kun he saapuvat liittotasavallan alueelle tai lähtevät sieltä. Huolimatta 24 §:n 1 momentin a kohdassa säädetystä kansalaisen vastuusta, kansalaiselta, jolla ei ole voimassa olevaa matkustusasiakirjaa, mutta joka pystyy osoittamaan kansallisuutensa ja henkilöllisyytensä, ei voida evätä maahantuloa.

(2) Mikäli liittohallituksella on valtuudet tehdä hallitustenvälisiä sopimuksia Itävallan liittovaltion perustuslain (B-VG) 66 artiklan 2 kohdan mukaisesti, sillä on oikeus ulkomaille matkustamisen helpottamiseksi tehdä kansainvälisiä sopimuksia, joilla oikeutetaan kansalaiset matkustamaan muihin valtioihin ja tulemaan liittotasavallan alueelle muiden kuin 1 kohdassa mainittujen asiakirjojen perusteella. Edellyttäen, että tällaiset sopimukset helpottavat matkustamista Itävallan tasavallan naapurivaltioiden raja-alueille, sopimuksissa voidaan määritellä, että tällaista helpotusta sovelletaan vain kansalaisiin, joiden oleskelupaikka tai asuinpaikka on tasavallan raja-alueilla.

Passilain 2 §:n 2 momentissa tarkoitetut sopimukset:

— Itävallan tasavallan ja Jugoslavian sosialistisen liittotasavallan (nykyään Slovenian tasavalta) välinen sopimus paikallisesta rajaliikenteestä (Itävallan liittovaltion säädöskokoelma n:o 379/1968), sellaisena kuin se on muutettuna (Itävallan liittovaltion säädöskokoelma n:o 143/1996) — ks. 3, 4 ja 7 artikla (tarkistetaan parhaillaan).

— Itävallan tasavallan ja Sveitsin valaliiton välinen sopimus, joka koskee matkustajien rajanylityksiä paikallisessa rajaliikenteessä (Itävallan liittovaltion säädöskokoelma n:o 164/1974) — ks. 2–4 ja 7–9 artikla.

Ulkomaalaispoliisin käytöstä annetun Itävallan liittovaltion lain 15 §, asiakirjojen antaminen ulkomaalaisille ja maahantuloasiakirjojen antaminen (ulkomaalaispoliisia koskeva vuoden 2005 laki — FPG), (Itävallan liittovaltion säädöskokoelma n:o 100/2005)

Laillista maahantuloa liittotasavallan alueelle koskeva ehto

(1) Jollei liittovaltion lainsäädännöstä, kansainvälisistä sopimuksista tai kansainvälisistä käytännöistä muuta johdu, ulkomaalaisten on vaadittava voimassa oleva matkustusasiakirja, joka tarvitaan lailliseen maahantuloon liittotasavallan alueelle (passivelvollisuus).

Muut ulkomaalaispoliisia koskevan lain 15 §:n 1 momentissa tarkoitetut matkustusasiakirjat:

— Ulkomaalaisten passit (ulkomaalaispoliisia koskevan lain 88–93 §)

— Pakolaisten matkustusasiakirjat (ulkomaalaispoliisia koskevan lain 94 §)

— Valokuvalliset henkilökortit diplomaatin erivapauden ja koskemattomuuden saaneille henkilöille (ulkomaalaispoliisia koskevan lain 95 §)

— Tilapäinen matkustusasiakirja Euroopan unionin jäsenvaltioiden kansalaisille (ulkomaalaispoliisia koskevan lain 96 §)

— Matkustusasiakirja kolmansien maiden kansalaisten kotiuttamista varten (ulkomaalaispoliisia koskevan lain 97 §).

Ulkomaalaispoliisia koskevan vuoden 2005 lain (FPG) 16 § (Itävallan liittovaltion säädöskokoelma I n:o 100/2005)

Passivelvollisuutta koskevat yleiset ehdot

(1) Jos yleinen etu, etenkin passi- ja ulkomaalaispoliisiin sekä ulkopolitiikkaan liittyvä etu sitä edellyttää, liittovaltion sisäasiainministerillä on yhteisymmärryksessä liittovaltion ulkoasiainministerin kanssa valtuudet nimetä asetuksella sellaisten matkustusasiakirjojen lajeja, joita antavat muut kuin sopimusvaltiot, passivelvollisuuden täyttämiseen sopimattomiksi matkustusasiakirjoiksi.

(2) Yhteiseen matkustusasiakirjaan kirjatut ulkomaalaiset saavat tulla maahan tai lähteä maasta vain yhdessä sen matkustusasiakirjan haltijan kanssa, johon heidät on merkitty. Tätä ei sovelleta oleskelun päättäviin toimenpiteisiin eikä 5–10 luvun mukaiseen ulkomaille kuljettamiseen.

(3) Ulkomaalaiset, joille on annettu ryhmäpassi, täyttävät passivelvollisuuden, mutta saavat tulla maahan ja lähteä maasta vain yhdessä. Tällöin kukin ryhmän jäsen tarvitsee viranomaisen antaman asiakirjan, josta käy ilmi hänen henkilöllisyytensä. Tätä ei sovelleta oleskelun päättäviin toimenpiteisiin eikä 5–10 luvun mukaiseen ulkomaille kuljettamiseen.

Ulkomaalaispoliisia koskevan vuoden 2005 lain (FPG) 17 § (Itävallan liittovaltion säädöskokoelma I n:o 100/2005)

Passivelvollisuuden rajoittaminen

(1) Mikäli liittohallituksella on valtuudet tehdä hallitustenvälisiä sopimuksia Itävallan liittovaltion perustuslain (B-VG) 66 artiklan 2 kohdan mukaisesti, se voi edellyttämällä vastavuoroisuutta sopia, että passivelvollisuuden alaisilla ulkomaalaisilla on oikeus matkustaa maahan, oleskella väliaikaisesti liittotasavallan alueella ja lähteä maasta myös muiden kuin 15 §:n 1 momentissa ja 16 §:n 3 momentissa mainittujen matkustusasiakirjojen nojalla. Tällaiset ulkomaalaiset täyttävät passivelvollisuuden.

(2) Edellä olevan 1 kohdan mukaisissa sopimuksissa, joiden tarkoituksena on helpottaa matkustamista Itävallan tasavallan raja-alueille, voidaan määritellä, että tällaisen matkustusasiakirjan perusteella maahan tulleet ulkomaalaiset saavat oleskella Itävallan tasavallan raja-alueilla. Tässä tapauksessa kansainvälisessä sopimuksessa voidaan määritellä myös, että Itävallan viranomaisen on varmennettava nimikirjoituksella asiakirja, joka on tarkoitettu maahantuloa, väliaikaista oleskelua maassa ja maasta lähtemistä varten.

(3) Jos yleinen etu vaatii, liittovaltion sisäasiainministerillä on valtuudet yhteisymmärryksessä liittovaltion ulkoasiainministerin kanssa säätää asetuksella, että tietyt passivelvollisuuden alaiset ulkomaalaiset voivat tulla Itävallan tasavallan alueelle, oleskella siellä väliaikaisesti ja lähteä maasta muiden asiakirjojen perusteella. Nämä ulkomaalaiset täyttävät passivelvollisuuden.

(4) ETA-maiden ja Sveitsin kansalaiset voivat täyttää passivelvollisuuden myös käyttämällä henkilötodistusta. He voivat tulla maahan, oleskella väliaikaisesti liittotasavallan alueella ja lähteä maasta käyttämällä henkilötodistusta matkustusasiakirjana.

Ulkomaalaispoliisia koskevan lain 17 §:n 1 momentissa tarkoitetut sopimukset:

Pohjois-Atlantin liiton jäsenten välinen sopimus joukkojen asemasta (NATO:n joukkojen asemaa koskeva sopimus) (Itävallan liittovaltion säädöskokoelma III n:o 135/1998), sellaisena kuin se on muutettuna (Itävallan liittovaltion säädöskokoelma III n:o 96/1999) yhdessä Pohjois-Atlantin sopimuksen sopimusvaltioiden ja muiden rauhankumppanuuteen osallistuvien valtioiden välillä niiden joukkojen asemasta tehdyn sopimuksen (NATO:n PfP-sopimus) (Itävallan liittovaltion säädöskokoelma III n:o 136/1998), sellaisena kuin se on muutettuna (Itävallan liittovaltion säädöskokoelma III n:o 178/1998) kanssa — ks. NATO:n joukkojen asemaa koskevan sopimuksen III artiklan 1 kohta.

Ulkomaalaispoliisia koskevan lain 17 §:n 2 momentissa tarkoitetut sopimukset: (ks. Itävallan passilain (PassG) 2 §:n 2 momentissa tarkoitetut sopimukset)

Ulkomaalaispoliisia koskevan vuoden 2005 lain (FPG) 18 § (Itävallan liittovaltion säädöskokoelma I n:o 100/2005)

Passivelvollisuutta koskevat poikkeukset

(1) Ulkomaalaisiin ei sovelleta passivelvollisuutta, kun kyseessä on

1. takaisinottotodistuksen myöntäminen (19 §);

2. väliaikaisen oleskeluluvan antaminen sijoittautumisoikeutta ja väliaikaista oleskelua koskevan Itävallan lain mukaisesti tapauksissa, joissa ulkomaalaisella ei ole matkustusasiakirjoja, tai

3. kauttakulkutilanne (48 §).

(2) Ulkomaalaisilta, joille myönnetään Itävallassa oikeus turvapaikkaan tai jotka tunnustetaan oikeutetuiksi toissijaiseen suojeluun ja joilla ei ole voimassa olevia matkustusasiakirjoja, mutta jotka voivat toimittaa alustavaa näyttöä henkilöllisyydestään, ei saa heidän 120 ja 121 §:n mukaisesta vastuullisuudestaan huolimatta evätä maahantuloa.

Ulkomaalaispoliisia koskevan lain 19 § — takaisinottotodistus

(1) Takaisinottotodistus on laadittava jonkin muun valtion toimivaltaisen viranomaisen pyynnöstä ulkomaalaiselle, joka on määrä pakkosiirtää kyseisen valtion alueelta Itävallan liittotasavallan alueelle ja joka Itävallan tasavallan on otettava takaisin kansainvälisen sopimuksen nojalla (4 kohta), jonkin Euroopan yhteisön yleissopimuksen nojalla tai kansainvälisen käytännön mukaan.

(2) Takaisinottotodistus on nimenomaisesti nimettävä sellaiseksi; siitä on käytävä ilmi ulkomaalaisen henkilöllisyys ja kansallisuus.

(3) Jollei kansainvälisessä sopimuksessa tai Euroopan yhteisön yleissopimuksessa määrätä toisin, takaisinottotodistuksen voimassaoloaika on määriteltävä ottamalla huomioon ulkomaalaisen palaamiseen tarvittava aika; maahantuloa varten on määriteltävä tietty rajanylityspaikka tai tietty paikka sopimusvaltiossa.

(4) Mikäli liittohallituksella on valtuudet tehdä hallitustenvälisiä sopimuksia Itävallan liittovaltion perustuslain (B-VG) 66 artiklan 2 kohdan mukaisesti, se voi edellyttämällä vastavuoroisuutta sopia, että henkilöillä, jotka ovat tulleet jonkin muun valtion alueelle laittomasti tai jotka eivät enää täytä kyseiseen maahan tuloa tai väliaikaista oleskelua siellä koskevia ehtoja, on lupa palata liittotasavallan alueelle (takaisinottoa koskeva yleissopimus).

Ulkomaalaispoliisia koskevan vuoden 2005 lain (FPG) 23 § (Itävallan liittovaltion säädöskokoelma I n:o 100/2005)

Lääkärintodistus

(1) Kansanterveydelle aiheutuvien vaarojen torjumiseksi Itävallan terveys- ja naisasiain ministerillä on oikeus antaa asetus, jossa nimetään tiettyjä valtioita, joissa on tavallista huomattavasti suurempi riski saada jokin seuraavista tartunnoista:

1. ilmoituspakon alainen tavanomaisessa kanssakäymisessä helposti tarttuva Itävallan vuoden 1950 epidemialaissa [Epidimiegesetz] (Itävallan liittovaltion säädöskokoelma n:o 186/1950), tarkoitettu tauti (vakava tauti),

2. jokin muu vakava tartuntatauti, joka ei ole ilmoituspakon alainen, tai

3. Itävallan tuberkuloosilain (Itävallan liittovaltion säädöskokoelma n:o 127/1968) 3 §:n a alakohdassa tarkoitettu ilmoituspakon alainen tuberkuloosi,

ja siitä on seurauksena, että suuri määrä ihmisiä voi altistua jatkuvalle ja vakavalle vaaralle.

(2) Ulkomaalaiset, jotka ovat oleskelleet väliaikaisesti 1 kohdassa tarkoitetussa asetuksessa nimetyssä valtiossa liittotasavallan alueelle tuloaan välittömästi edeltäneiden kuuden kuukauden aikana, ovat oikeutettuja saamaan viisumin sillä edellytyksellä, että he toimittavat lääkärintodistuksen, jossa todistetaan, että heillä ei ole 1 kohdan mukaisessa asetuksessa lueteltuja sairauksia.

(3) Asetuksessa on määriteltävä sairaus, joka täyttää 1 kohdan mukaiset ehdot, sekä lääkärintodistuksen sisältö ja voimassaoloaika.

PUOLA

Puola ei ole ottanut käyttöön henkilötodistusten hallussa tai mukana pitämistä koskevia erityisiä säännöksiä.

PORTUGALI

Helmikuun 21 päivänä 1995 annettu laki (henkilötodistusten pakollista mukana pitämistä koskeva laki) n:o 5/95, jonka 2 artiklan 1 kohdassa säädetään, että ”yli 16-vuotiaiden kansalaisten on pidettävä mukana henkilötodistuksia aina, kun he ovat yleisellä paikalla tai paikalla, jonne yleisöllä on pääsy taikka poliisin valvonnan alaisella paikalla”.

Saman lain 2 artiklan 2 kohta, jossa säädetään, että ”henkilötodistuksilla tarkoitetaan 1 kohdassa seuraavia asiakirjoja:

(a) henkilötodistus tai passi Portugalin kansalaisten osalta;

(b) oleskelulupa, henkilötodistus tai passi Euroopan yhteisön jäsenvaltioiden kansalaisten osalta;

(c) oleskelulupa, ulkomaalaisen henkilötodistus tai passi muiden kuin EU-maiden kansalaisten osalta”.

SLOVENIA

Ulkomaalaisten on todistettava henkilöllisyytensä ulkomaisella matkustusasiakirjalla, henkilötodistuksella tai muulla ulkomaalaisen omassa maassa säädetyllä sopivalla asiakirjalla, jolla todistetaan ulkomaalaisen henkilöllisyys, tai ulkomaalaisen matkustusasiakirjalla, ulkomaalaisen henkilötodistuksella, rajanylitykseen tarkoitetulla henkilötodistuksella tai muulla valtion viranomaisen antamalla yleisellä asiakirjalla, jossa on valokuva ja jonka perusteella ulkomaalaisen henkilöllisyys voidaan varmistaa. Ulkomaalaisten on poliisiviranomaisen pyynnöstä todistettava henkilöllisyytensä edellä mainittujen asiakirjojen avulla ja heidän on myös esitettävä lupa, josta käy ilmi, että he ovat tulleet maahan ja oleskelevat Slovenian tasavallassa laillisesti (Ztuj-1-UPB3:n 75 artikla, Ur. l. RS (Slovenian virallinen lehti) n:o 107/2006).

Ulkomaalaisten on maksettava 20 000 SIT:n (83,46 euron) sakko, jos he eivät esitä poliisiviranomaisen pyynnöstä asiakirjaa, jolla todistetaan, että heillä on laillinen oikeus tulla maahan ja oleskella maassa, tai jos he eivät esitä poliisiviranomaisten pyynnöstä todistusta henkilöllisyydestään (Ztuj:n 97 artiklan 3 ja 4 kohta).

SLOVAKIA

Kun rajavalvonta poistetaan sisärajoilta, jäsenvaltiot voivat Schengenin rajasäännöstön 21 artiklan c ja d alakohdan mukaisesti säätää omassa lainsäädännössään velvollisuudesta pitää hallussa tai mukana asiakirjoja ja kolmansien maiden kansalaisten velvollisuudesta ilmoittaa läsnäolostaan jäsenvaltion alueella Schengenin yleissopimuksen 22 artiklan mukaisesti. Rajavalvonnan poistamisen jälkeen kolmansien maiden kansalaisten velvollisuus (samoin kuin Slovakian kansalaisten velvollisuus) pitää hallussa voimassa olevaa matkustusasiakirjaa (joka sisältää tarvittaessa viisumin, henkilötodistuksen tai oleskeluluvan Slovakian tasavallan alueella oleskelun ajaksi) säilytetään todennäköisesti. Lain n:o 48/2002 (lakikokoelma) 49 §:n 2 momentissa tarkoitettu ulkomaalaisten rekisteröintiä koskeva velvollisuus säilytetään myös.

SUOMI

Ulkomaalaislain (301/2004) 13 § — Passit

Tullessaan Suomeen ja oleskellessaan Suomessa ulkomaalaisilla on oltava kotimaansa tai oleskelumaansa viranomaisten antama voimassa oleva passi, joka on esitettävä rajatarkastusviranomaisille tai poliisille pyynnöstä.

Kansallisessa lainsäädännössä ei ole velvollisuutta pitää mukana asiakirjoja maassa vierailun aikana.

RUOTSI

Ulkomaalaislain 9 luvun 9 §:ssä säädetään 21 artiklan c alakohtaan liittyviä kansallisia säännöksiä.

9 §

Ruotsissa asuvalla ulkomaalaisella on velvollisuus esittää poliisiviranomaisen pyynnöstä passi tai muu asiakirja, josta käy ilmi, että hänellä on oikeus oleskella Ruotsissa. Ulkomaalaisella on myös velvollisuus maahanmuuttoviraston tai poliisiviranomaisten kehotuksesta esittäytyä virastolle tai poliisiviranomaisille sekä antaa tietoja, jotka koskevat hänen Ruotsissa olemistaan. Jollei ulkomaalainen tee niin, poliisiviranomaiset voivat ottaa hänet kiinni. Jos voidaan olettaa ulkomaalaisen henkilökohtaisten olosuhteiden vuoksi tai muista syistä, ettei ulkomaalainen vastaisi kehotuksiin, hänet voidaan ottaa kiinni esittämättä ensin kehotuksia.

Rannikkovartiostolla on velvollisuus avustaa poliisin valvontatoiminnassa ensisijaisesti niissä tarkastuksissa, joita se tekee meriliikenteelle ja meriliikenteen yhteydessä. Jos rannikkovartiosto suorittaa valvonnan, passi tai muu asiakirja on näytettävä rannikkovartioston virkamiehelle.

Ensimmäisen ja toisen alakohdan mukaisesti suoritettavat tarkastukset voidaan tehdä vain, jos on syytä olettaa, että ulkomaalaisella ei ole oikeutta oleskella Ruotsissa tai jos tarkastukselle on muita erityisiä syitä.

ROMANIA

Ulkomaalaislain n:o 194/2002 104 artiklassa säädetään:

(1) Ulkomaalaisen henkilöllisyys ja hänen oikeutensa oleskella Romaniassa sekä oleskelun kesto ja tarkoitus, jota varten tämä oikeus on annettu hänelle, todistetaan oleskeluluvalla.

(2) Oleskeluluvan haltijalla on velvollisuus pitää sitä jatkuvasti mukana, olla antamatta sitä pois ja esittää se toimivaltaisille viranomaisille aina pyydettäessä.

ISLANTI

Islannin kansalaisilla ei kansallisen lainsäädännön mukaisesti ole lakisääteistä velvollisuutta pitää mukanaan henkilötodistuksia tai -asiakirjoja. Poliisilain 15 artiklan 5 kohdan mukaisesti poliisi voi kuitenkin pyytää henkilöä (islantilaista tai vieraan valtion kansalaista) ilmoittamaan nimensä, henkilötunnuksensa ja osoitteensa sekä esittämään henkilötodistuksen niiden todisteeksi.

Ulkomaalaislain n:o 96/2002 5 artiklan 1 kohdan mukaisesti Islantiin saapuvalla ulkomaalaisella on, jollei muusta järjestelystä ole säädetty oikeusministerin antamissa säännöissä, oltava passi tai muu matkustusasiakirjaksi hyväksytty henkilötodistus. Saman lain 53 artiklan mukaisesti ulkomaalaisen on poliisin pyynnöstä esitettävä henkilötodistuksensa ja annettava tarvittaessa tietoja, joilla voidaan varmistaa hänen henkilöllisyytensä ja hänen Islannissa oleskelunsa laillisuus.

Oikeusministeri voi päättää, että muiden ulkomaalaisten kuin Tanskan, Suomen, Norjan ja Ruotsin kansalaisten on pidettävä jatkuvasti mukana passia tai muuta henkilötodistusta Islannissa olonsa aikana. Ministeri voi vapauttaa muita ulkomaalaisia tästä velvollisuudesta.

Kuten edellä jo mainittiin, Islannin viranomaisilla on riittävästi mahdollisuuksia velvoittaa ulkomaalainen pitämään hallussa tai mukana asiakirjoja sekä Islantiin saapuessaan että Islannissa ollessaan. Rajavalvonnan poistaminen sisärajoilta ei vaikuta edellä mainittujen säännösten täytäntöönpanoon.

NORJA

Maahanmuuttolain (vieraan valtion kansalaisten tulosta Norjan kuningaskuntaan ja oleskelusta kuningaskunnassa 24 päivänä kesäkuuta 1988 annettu laki n:o 64) 44 §:n ensimmäisessä kohdassa käsitellään tätä kysymystä. Tässä säännöksessä säädetään, että:

Vieraan valtion kansalaisten on poliisin vaatimuksesta todistettava henkilöllisyytensä ja tarvittaessa annettava tietoja, joiden avulla voidaan varmistaa vieraan valtion kansalaisen henkilöllisyys ja hänen kuningaskunnassa oleskelunsa laillisuus.

Tämän säännöksen mukaisesti vieraan valtion kansalaisilla on näin ollen velvollisuus pitää hallussa ja mukana henkilötodistuksia. Maan omia kansalaisia koskevaa vastaavaa velvollisuutta ei lainsäädännössä ole.